Document ID: 31995R0592

KOMMISSIONENS FORORDNING (EF) Nr. 592/95 af 17. marts 1995 om ændring af forordning (EØF) nr. 2828/93 om fælles bestemmelser for kontrol med anvendelse af og/eller bestemmelse for indførte produkter henhørende under KN-kode 1515 90 59 og 1515 90 99
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets forordning nr. 136/66/EØF af 22. september 1966 om oprettelse af en fælles markedsordning for fedtstoffer (1), senest ændret ved akten vedrørende Østrigs, Finlands og Sveriges tiltrædelse og ved forordning (EF) nr. 3290/94 (2), særlig artikel 16, stk. 6, og
ud fra følgende betragtninger:
Efter Kommissionens forordning (EØF) nr. 2828/93 (3), senest ændret ved forordning (EF) nr. 3061/94 (4), finder de fastsatte kontrolforanstaltninger ikke anvendelse, når mængder på under 500 kg overgår til fri omsætning;
erfaringen med kontrolordningen viser, at niveauet for de fritagne mængder kan forhøjes, uden at dette indebærer nogen særlig risiko for ordningens effektivitet; niveauet bør derfor forhøjes til 1 000 kg;
ved forordning (EØF) nr. 2828/93, ændret ved forordning (EF) nr. 2206/94 (5), blev bestemte olier med særlige fysisk-kemiske egenskaber, som udelukker enhver forveksling med olivenolie, undtaget fra forordningens anvendelsesområde; da der aldrig i forbindelse med disse olier har vist sig nogen risiko for svigagtig anvendelse, bør det tillades, at de sikkerheder, der er stillet for de mængder, der overgik til fri omsætning inden ikrafttrædelsen af forordning (EF) nr. 2206/94, frigives uden forelæggelse af T 5-kontroleksemplar;
de i denne forordning fastsatte foranstaltninger er i overensstemmelse med udtalelse fra Forvaltningskomitéen for Fedtstoffer -
UDSTEDT FØLGENDE FORORDNING:
Artikel 1
I forordning (EØF) nr. 2828/93 foretages følgende ændringer:
1) Artikel 1, stk. 1, andet afsnit, affattes således:
»Dog anvendes forordningen ikke ved overgang til fri omsætning af ovennævnte olier, hvis der er tale om mængder på under 1 000 kg eller om emballager, som opfylder betingelserne i artikel 3, første led.«
2) I artikel 3 indsættes som andet afsnit:
»Uanset ovenstående bestemmelser frigives stillede sikkerheder for produkter, der er anført i bilaget, og som er overgået til fri omsætning inden den 17. september 1994, efter anmodning fra den pågældende uden fremlæggelse af T 5-kontroleksemplar.«
Artikel 2
Denne forordning træder i kraft på tredjedagen efter offentliggørelsen i De Europæiske Fællesskabers Tidende.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 17. marts 1995.

Labels: 0
3
17